**Bazarul lumii -- De flaut nu-mi agăț umbra**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(în cocon fluturele țipă)

pot ierta că mă crezi naivă dar

nu-mi turna dimineți cu aromă de vină

când vii să-mpărțim soarele

la micul dejun e viață fără cocon de iluzie știu bine câte tranșee brăzdează

bucata de pâine mucegăită (muncă de rob a plătit-o la negru)

de când împărtășirea ni s-a scurs printre degete

flămânzenia crește

năuci gravităm în jurul prăzii admirăm aproapelui caninii

mai lungi decât gândul de-a fii bărbat sau femeie

caninii sunt semnul vampirismului de castă

mai mult bărbat în care atingerile și-au pierdut curburile

dulceața

de ce nu mult mai femeie asprește în sâni

alăptarea cu stele nu pare să te încânte prea mult cum se schimbă

balanța

prioritățile

tandrețea e doar un sentiment golit de miez în care doar pustiul vorbește

când surzești în cel de-al treilea cântec de cocoș

nimic nu vibrează vidul știe cum să respire în tine

sub ziduri de energie

mai mult decât pentru o noapte de dragoste perfectă

sau decât pentru viața pruncului nenăscut încă

te-ai rugat fără ochi să te simți rotund

nici un cadavru în spate să nu rânjească la tine

moartea să desfacă magia până la capăt

în sorbul galactic din vintre lacrima să treacă dincolo de apă

roșu să cânte doar viața

nu mă lepăd de tine părinte dar aș vrea să nu mai aud țipătul pruncilor

ieslea e goală magii sunt la-nchisoare sub suspiciunea de trafic cu astre

lumina se teme să mai îmbrace candoare

boțită din pântec de trădare și crime zei de carton

care dau cep venelor noastre nu mai miră pe nimeni cât de departe părinte

cât de departe se merge

nerușinat ne toarnă visele-n pocale pentru orgiile de sâmbăta seara

oțetește sub cruce speranța

în pupilă nu mai încap cimitire plutoane de execuție

ciuperci atomice

aruncă urgent balastul nacela nu poate duce cariere de piatră

ca pe fluturi

alege

taie despărțit de curaj

bisturiul e șansa luminii

de-a se recunoaște în forme opace gravitația legată de tălpi

nu poate înfrânge văzduhul din aripi

oricât de mărunt ai toca

vina nici învelită în șerbet nu-mi alunecă-n gură

nu acuz umbra că-i rămân urme din mine pe brațe

ilegal când mă ajută

să mai traversez o veșnicie

doar pregătesc ștreangul de care atârn paiața burdușită

de ochi în care

nici un curcubeu nu s-a stins